جبار

جبار
   كلمات 
جبار .. جبار

فى رقته جبار

جبار .. جبار

فى قسوته جبار

خدعتنى ضحكته

وخانتنى دمعته

وما كنتش أعرف قبل النهارده

ان العيون دى تعرف تخون بالشكل ده

ولا كنت أصدق قبل النهارده

ان الحنان يقدر يكون بالشكل ده

جبار .. جبار

 * *

عرفته قد ما عرفته ولا عرفتوش

وشفته قد ما شفته ولا فهمتوش

كان بيقوللى أحبك .. أيوه كان بيقول

وأنا من لهفة قلبى صدقته على طول

كنت أشوف و أسمع و أحس بقلبه هو

كنت عايش مش عشانى عشانه هو

وما كنتش أعرف قبل النهارده

ان العيون دى تعرف تخون بالشكل ده

ولا كنت أصدق قبل النهارده

ان الحنان يقدر يكون بالشكل ده

جبار .. جبار

 * *

يا معلمنى الحب ياريتني

ياريتنى ما تعلمته معاك ولا شفته

ليه تخدعنى ليه

ليه خليتنى أنسى الدنيا و أعيش بحلاوته

ده ما كانش فى اتنين زينا شافوا اللى شفناه فى حبنا

الحلم كنا بنحلمه ونكمله من بعضنا

ليه تصحينى فى وسط الجنة بنار ودموع

كنت ارحمنى وسيبنى شوية أعيش مخدوع

وما كنتش أعرف قبل النهارده

ان العيون دى تعرف تخون بالشكل ده

ولا كنت أصدق قبل النهارده

ان الحنان يقدر يكون بالشكل ده

جبار .. جبار

 * *

قلبى قول للحب ابعد عن طريقي

أى حب جديد ياويله من حريقي

لو ح أصادف قلب مخلص

مش ح آمن له و أصونه

وان ضحك فى عينيه ح أضحك

وأخدعه ويمكن أخونه

زى غيرنا ما باع

نبيع عمر الهوى وعهده

زى قلبى ما ضاع

تضيع كل القلوب بعده

ولا أقول لك .. لا يا قلبي

ليه نلوم على الحب ليه

ده اللى خانك خان شباب الحب

خان وجار عليه

يعنى أنا والحب وانت

كنا لعبة بين ايديه

وما كنتش أعرف قبل النهارده

ان العيون دى تعرف تخون بالشكل ده

ولا كنت أصدق قبل النهارده

ان الحنان يقدر يكون بالشكل ده

جبار .. جبار
 شوف كمان 

تصنيف:اغانى باللغه المصريه
تصنيف:اغانى عبد الحليم حافظ
تصنيف:كلمات اغانى